70-jarige twee keer geskiet in beweerde huisroofArgieffoto ŉ 70-jarige man is Sondagoggend in sy huis in KwaZulu-Natal geskiet tydens ŉ vermoedelike huisroof. Kol. Thembeka Mbele, woordvoerder van die polisie, het gesê die voorval het omstreeks 02:00 in Westville North plaasgevind. Garrith Jamieson, woordvoerder van Rescue Care, het gesê die man is twee keer in sy onderlyf geskiet. “Toe ons paramedici by die toneel opdaag, het hulle die man in ŉ ernstige toestand aangetref. Paramedici het die man op die toneel gestabiliseer en hom toe na ŉ nabygeleë hospitaal gehaas vir dringende mediese behandeling,” het Jamieson gesê. Mbele het gesê die motief vir die aanval is in dié stadium nog onbekend. ŉ Saak van poging tot moord word deur die polisie ondersoek. Niemand is nog in verband met die voorval in hegtenis geneem nie.